钦定古今图书集成/方舆汇编/职方典/第1094卷 > 《游建宁县漈上记》徐仲恒
## 钦定古今图书集成/方舆汇编/职方典/第1094卷 > 《游建宁县漈上记》徐仲恒

去城东七八里，有山曰漈上，又曰磜上，俗呼不同，然
从水从石，则其胜可意揣也。甥倩丁质先，避地厥中，
招余游者屡，俱不果。癸巳夏五，乃同诸君由云谷溯
流，逾胡公桥，北折百馀武。溪旁分而一涧缝山，有石
梁，横截立梁迫视，银涛劈山罅而下，淜湃喧豗，雪溅
雷怒。余目摇魂荡，不欲移趾。质先曰：“未也。”染指一脔
“而詑，大烹之，饫可乎？”乃盘磴而上，上愈峻而壁愈束，
崖石之凸凹倾亚，力与水斗。水从中高泻急奔，势不
得不挺竖作态。溜或天绅，悬或瀑布，洄洑为渴，渟潴
为渚，风腾响击，徐如琴奏，疾如鼓鸣，凡数级，每级异
态。妄意诸暨之五泄、栖贤之三峡，其伯仲乎？余鼓诸
君援磴而升，循涧左右五六转，皆以彴渡。彴穷，则于
乱石交处跃而过之。不半里，波流纡衍，夹岸垂杨，翠
光摇曳中渐见平田亩胪，四山洞豁，村落星罗，觉鸡
犬人物，咸带古风。质先数椽，小踞涧浒，竹窦花关，于
村落间别开生面。侧一团蕉，列席止客。余语质先曰：
“既饕大烹，岂残珍犹贮，足令朵颐耶？”质先曰：“穷此而
入，尚有天竺庵交坑，虽非砧岩穷谷，亦颇林壑幽攒，
请饷客于明日。”余唯唯。晨起亟谋蹑屐，忽檐溜狂吼，
雨威大张，云雾穿篱，拥客于冥濛之宇。所喜主侠客
豪，棋楸消昼，樽罍消夜，酒酣兴剧，丝竹迭陈。余间以
涩喉，强作吴歈相和，林鸟啁唽与雨韵，涧声合成，无
律鼓吹，真令众山俱响。如是者三，晨夕兴阑矣。不尽
之游，相约再理。归途回顾，窃为仪图，漈之内大略似
武夷陷石堂而稍深耳。陷石堂屈崖为户，此则倚水
为门。欲为门键，但须数钜木架之，便堪绝渔人之问。
余因念近城数里之山，擅奇如此，而游踪鲜至，亦无
有识而谈者。使在吴越之郊，文人点绘，不知蒙几许
赞叹也。嗟嗟！山川亦有幸不幸哉！今质先私得之以
居，余私得之以游。居与游实谢山川之赐，故记之以
诱后来之好事者。